EKH ปรับเป้ารายได้ปีนี้โตมากกว่า 15% มั่นใจกำไรปี 60 ทุบสถิติ
EKH ปรับเป้ารายได้ปีนี้โตมากกว่า 15% จากเดิม 12% มั่นใจรายได้กำไรปี 60 ทำสถิติสูงสุดใหม่
10 พ.ย. 2559

นพ.อำนาจ เอื้ออารีมิตร กรรมการบริหารและผู้อำนวยการโรงพยาบาล บริษัท เอกชัยการแพทย์ จำกัด (มหาชน) หรือ EKH เปิดเผยว่า บริษัทตั้งเป้ารายได้ปี 60 ไว้เติบโต 8-10% จากปีนี้มั่นใจว่ารายได้และกำไรจะทำสถิติสูงสุดใหม่ หลังจากบริษัทปรับเป้ารายได้ทั้งปีเป็นเติบโตมากกว่า 15% จากเดิมที่ตั้งเป้าไว้เติบโตในช่วง 12-15% พร้อมกันนี้คาดว่าอัตรากำไรสุทธิของบริษัทจะมากกว่าปีก่อนที่อยู่ในระดับ 11.07% โดยในช่วง 9 เดือนของปี 59 พุ่งขึ้นมาเป็นที่ 15.30% แล้ว เนื่องจากสามารถควบคุมบริหารจัดการต้นทุนได้ค่อนข้างดี
ทั้งนี้ บริษัทฯได้เตรียมงบลงทุนไว้ราว 20 ล้านบาทในปีหน้าเพื่อที่จะใช้ในการซื้อเครื่องมือแพทย์ใหม่เข้ามาเพิ่มเติม และการซื้อเครื่องมือแพทย์เพื่อทดแทนของเดิมที่มีอายุการใช้งานนานแล้ว
พร้อมกันนี้ บริษัทฯยังอยู่ระหว่างศึกษาเพื่อเปิดศูนย์ใหม่ คือ ศูนย์ดูแลผู้สูงอายุ และศูนย์ให้บริการสำหรับผู้มีบุตรยาก โดยเบื้องต้นคาดว่าจะใช้งบลงทุนราวแห่งละ 30-40 ล้านบาท อย่างไรก็ตามยังไม่สามารถเปิดเผยถึงระยะเวลาที่จะมีการสรุปได้ เนื่องจากต้องมีการติดต่อทีมแพทย์ที่มีความความชำนาญเข้ามาอยู่ในทีมงาน ซึ่งในประเทศไทยมีแพทย์ทางนี้ค่อนข้างน้อย
นอกจากนี้ได้กล่า่วถึงความคืบหน้าของการก่อสร้างศูนย์กุมารเวชแห่งใหม่ ขนาด 50 เตียง ว่ายังคงเป็นไปตามแผนที่วางไว้ โดยปัจจุบันอยู่ระหว่างการออกแบบงานสถาปนิก งานระบบ ประเมินราคา และจัดทำการวิเคราะห์ผลกระทบด้านสิ่งแวดล้อม (EIA) โดยคาดว่าจะเริ่มก่อสร้างได้ในช่วงไตรมาส 3/60 และอาจจะมีการเปิดให้บริการได้เร็วกว่ากำหนด หรือช่วงปลายปี 61 จากเดิมที่คาดว่าจะเปิดให้บริการช่วงต้นปี 62 โดยโครงการดังกล่าวจะใช้งบลงทุนอยู่ราว 200 ล้านบาท ซึ่งเงินลงทุนจะมาจากเงินระดมทุนเสนอขายหุ้นให้ประชาชนทั่วไปครั้งแรก (IPO) ที่มีอยู่ในมือถึง 500 ล้านบาท
ปัจจุบัน EKH ให้บริการทางการแพทย์ครอบคลุม 16 ศูนย์ มีเตียงที่เปิดให้บริการ 86 เตียง และมีห้องตรวจทั้งหมด 38 ห้อง สามารถรองรับผู้ป่วยนอกได้ถึง 716 คนต่อวัน พร้อมด้วยเครื่องมือและอุปกรณ์ทางการแพทย์ที่ทันสมัย
ส่วนแนวโน้มผลประกอบการในช่วงไตรมาส 4/59 คาดว่าจะมีการเติบโตอย่างต่อเนื่องจากช่วงฤดูกาลที่มีฝนตกยาวและเข้าสู่ฤดูหนาว อากาศเปลี่ยนแปลงทำให้มีผู้เข้ามาใช้บริการอย่างต่อเนื่อง
 